Document ID: 32007D0007

РЕШЕНИЕ НА ЕВРОПЕЙСКАТА ЦЕНТРАЛНА БАНКА
от 24 юли 2007 година
относно условията на TARGET2 - ЕЦБ
(ЕЦБ/2007/7)
(2007/601/ЕО)
ИЗПЪЛНИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
като взе предвид Договора за създаване на Европейската общност и по-специално член 105, параграф 2, четвърто тире от него,
като взе предвид Устава на Европейската система на централните банки и на Европейската централна банка и по-специално членове 11.6, 17, 22 и 23 от него,
като има предвид, че:
(1)
Единната парична политика налага плащанията да бъдат уреждани по начин, по който операциите на паричната политика между националните централни банки (НЦБ) и кредитните институции могат да бъдат извършвани своевременно и сигурно и чрез който се насърчава единството на паричния пазар в еурозоната.
(2)
Първоначалната Tрансевропейска автоматизирана система за брутен сетълмент на експресни преводи в реално време (TARGET) беше заменена с TARGET2, която се характеризира с единна техническа платформа, наречена Единна съвместна платформа. TARGET2 ще продължава да изпълнява същите принципни цели като TARGET, предоставяйки стабилен и ефикасен механизъм за сетълмент в еуро, който действа на базата на Единната съвместна платформа.
(3)
Управителният съвет прие Насоки ЕЦБ/2007/2 от 26 април 2007 г. за Трансевропейската автоматизирана система за брутен сетълмент на експресни преводи в реално време (TARGET2) (1).
(4)
Европейската централна банка (ЕЦБ) ще участва в TARGET2, за да обработва собствените си плащания и плащанията на клиентите си в TARGET2 и за да предоставя чрез TARGET2 сетълмент услуги на организации за клиринг и сетълмент, включително и на лица, установени извън Европейското икономическо пространство (ЕИП), ако те са предмет на надзор от компетентен орган и достъпът им до TARGET2 - ЕЦБ, е бил одобрен от Управителния съвет.
(5)
ЕЦБ може да приема за клиенти единствено централни банки и европейски и международни организации.
(6)
ЕЦБ може да отпуска кредит в рамките на деня в съответствие с настоящото решение единствено на клиенти, които са европейски или международни организации.
(7)
Управителният съвет взе решение правилата за системните компоненти на TARGET2 да се хармонизират до възможно най-голяма степен и да се публикуват,
РЕШИ:
Член 1
Приложно поле
1. TARGET2 - ЕЦБ, може единствено:
а)
да обработва собствени плащания на ЕЦБ;
б)
да обработва плащания на клиенти на ЕЦБ; и
в)
да предоставя сетълмент услуги на организации за клиринг и сетълмент, ако те са предмет на надзор от компетентен орган и достъпът им до TARGET2 - EЦБ, е бил одобрен от Управителния съвет.
2. ЕЦБ може да приема за клиенти единствено централни банки и европейски и международни организации.
Член 2
Кредит в рамките на деня
1. ЕЦБ може да отпуска кредит в рамките на деня единствено на клиенти, които са европейски или международни организации, чрез овърдрафт на сметката/ите на такива клиенти. Овърдрафтите не трябва по никое време през деня да превишават стойността, която е определена в споразумението с клиентите за всяка от сметките. Отпуснатият от ЕЦБ кредит в рамките на деня е само за съответния ден, без възможност за трансформиране в овърнайт кредит.
2. Предоставянето от ЕЦБ на кредит в рамките на деня се извършва в съответствие с правилата за предоставяне на кредит в рамките на деня, предвидени в приложение III към Насоки ЕЦБ/2007/2.
Член 3
Условията на TARGET2 - ЕЦБ
Условията за TARGET2 - ЕЦБ, се съдържат в приложението към настоящото решение.
Член 4
Влизане в сила
1. Настоящото решение влиза в сила на 19 май 2008 г.
2. Решение ЕЦБ/1999/NP3 от 16 март 1999 г. за платежния механизъм на ЕЦБ и Решение ЕЦБ/2003/NP2 от 28 януари 2003 г. за изменение на Решение ЕЦБ/1999/NP3 за платежния механизъм на ЕЦБ се отменят считано от датата на влизане в сила на настоящото решение. Позоваванията на решения ЕЦБ/1999/NP3 и ЕЦБ/2003/NP2 се смятат за позовавания на настоящото решение.
Съставено във Франкфурт на Майн на 24 юли 2007 година.

Labels: 2
15